De erschti Tag: Ali sind mega motiviert an Züri HB cho um mit em Herr Kriesi und de Frau Uhl e schöni Projektwuche z verbringe. Mer hend ois scho im Vorherein es paar Gedanke gmacht gha zu de verschiedene Arteplages und dementsprechend au es  paar Erwartige und Vorurteil gha. Öb die sich wärded erfülle? Niemert hets würkli gwüsst.  Nach recht langer Zugfahrt (ca. 3 Stund) simmer denn endli in Neuchatel aacho. Mir hend natürli nöd gwüsst gha, dases so es Bähnli gä hett wo ois schnell vom Bahnhof zimli direkt ad Expo bracht het und so hämmer ois au no chli därfe sportlich betägtige und abelaufe. Mer sind schliesslich endli i oisem Tipidorf aacho und hend Instruktione zum Verhalte übercho. Da mer s Tipi nonig hend chöne bezieh (so ünnötigi Sache  wie Putze sind no aagstande) hemmer ois uf de Wäg zu de Expo gmacht. Deet hemmer den au churz halt gmacht um de Gruppe vo Neuchâtel zuezlose und ihrne Gedanke zur Arteplage Neuchâtel zuezlose. Mer hend oise Wääg fortgsetzt und sind denn au bald aacho.  Uf de Arteplage hemmer zerscht zäme de Palais de l'Équilibre aaglueget. Es isch ois so als Iistiig nöd so liecht gfalle die künschtlerische Sache z verstah, vorallem mit enere Reihe vo Salät hemmer oisi Müeh gha, was das jetzt wider bedüüti. Doch es  paar Tag später hemmer denn doch no e Lösig chöne irgendwie passabel aanä (s het funktioniert, s isch würkli erscht es Paar täg später gsi): Es het sölle s Gliichgwicht vo Schlechtem und Guetem zeige. S Schlechte isch i Form vo Katastrophe dargstellt worde wo de Mensch defür verantwortlich isch und s Guete i Form vo de Natur.  Nach dere Besichtigung hemmer ali Hunger gha und ois drum uf d Suechi nach emne Lade mit Essbarem gmacht. Nach langem Sueche hemmer doch no öppis gfunde und ois wider uf de Wäg  zrugg gmacht.  Mer hend no einigi Usstellige aaglueget, ich zelles mal so nach (eigener) Beliebtheitsskala uuf: